จับตา SCB ดีดบวก! กำไร Q3 โตทะลุหมื่นลบ. รับรายได้ดอกเบี้ยพุ่ง-ตั้งสำรองลด
จับตา SCB ดีดบวก! โชว์กำไรไตรมาส 3/65 โต 17% แตะ 1.03 หมื่นลบ. จากปีก่อนกำไร  รับรายได้ดอกเบี้ยพุ่ง-ตั้งสำรองลด หนุนงวด 9 เดือนกำไร 3.04 หมื่นลบ. ขยับขึ้น 10% จากปีก่อนกำไร 2.77 หมื่นลบ.
จับตา SCB ดีดบวก! โชว์กำไรไตรมาส 3/65 โต 17% ทะลุหมื่นลบ. รับรายได้ดอกเบี้ยพุ่ง-ตั้งสำรองลด หนุนงวด 9 เดือนกำไร 3.04 หมื่นลบ. ขยับขึ้น 10%
21 ต.ค. 2565

บริษัท เอสซีบี เอกซ์ จำกัด (มหาชน) หรือ SCB รายงานผลการดำเนินงานงวดไตรมาส 3/65 และงวด 9 เดือนปี 65 สิ้นสุดวันที่ 30 ก.ย.65 ดังนี้

โดยบริษัท เอสซีบี เอกซ์ จำกัด (มหาชน) มีกำไรสุทธิในไตรมาส 3/65 จำนวน 10,309 ล้านบาท เพิ่มขึ้น 16.9% จากช่วงเดียวกันของปีก่อน ซึ่งเป็นผลของการขยายตัวของฐานรายได้ดอกเบี้ยสุทธิและการตั้งเงินสำรองที่ลดลง ในขณะที่กำไรจากการดำเนินงานก่อนหักสำรองมีจำนวน 22,815 ล้านบาท ปรับตัวเพิ่มขึ้น 8.2% จากช่วงเดียวกันของปีก่อน สำหรับ 9 เดือนแรกของปี 65 บริษัทฯ มีกำไรสุทธิจำนวน 30,403 ล้านบาท เพิ่มขึ้น 9.7% จากช่วงเดียวกันของปีก่อน
ทั้งนี้ในไตรมาส 3/65 มีรายได้ดอกเบี้ยสุทธิมีจำนวน 27,714 ล้านบาท เพิ่มขึ้น 17.8% จากช่วงเดียวกันของปีก่อน ซึ่งเป็น ผลจากการขยายตัวของส่วนต่างอัตราดอกเบี้ยสุทธิพร้อมกับทิศทางอัตราดอกเบี้ยขาขึ้น ในขณะที่สินเชื่อโดยรวมขยายตัว 3% จากช่วงเดียวกันของปีก่อน
ส่วนรายได้ค่าธรรมเนียมและอื่นๆ มีจำนวน 11,752 ล้านบาท ลดลงเล็กน้อย 0.6% จากช่วงเดียวกันของปีก่อน แต่ปรับตัวดีขึ้น6.5% จากไตรมาสที่ผ่านมา ซึ่งสอดคล้องกับการเปิดประเทศอย่างเต็มรูปแบบและการฟื้นตัวของกิจกรรมทางธุรกิจในวงกว้างในขณะที่รายได้จากการลงทุนและการค้าปรับตัวลดลง 81.3% จากช่วงเดียวกันของปีก่อน ท่ามกลางสภาวะตลาดที่ไม่เอื้ออำนวย
ขณะเดียวกันบริษัทฯ ได้ตั้งเงินสำรองในไตรมาส 3 ของปี 2565 จำนวน 7,750 ล้านบาท ลดลง 22.8% จากช่วงเดียวกันของปีก่อน ในขณะที่อัตราส่วนค่าเผื่อหนี้สงสัยจะสูญต่อสินเชื่อด้อยคุณภาพอยู่ในระดับสูงที่ 163.8%
อนึ่ง ราคาหุ้น SCB ปิดตลาดภาคเช้าวันนี้ (21 ต.ค.65) ที่ระดับ 107 บาท ลบ 0.50 บาท หรือ 0.47% สูงสุดที่ระดับ 107 บาท ต่ำสุดที่ระดับ 106 บาท ด้วยมูลค่าซื้อขาย 547.94 ล้านบาท